ועדת הכלכלה, כנסת 24, פרוטוקול מספר 306, 2022-07-04 13:30

מיכאל ביטון: צהריים טובים.

מיכאל ביטון: אני פותח את ישיבת ועדת הכלכלה.

מיכאל ביטון: על סדר-היום: דיון מעקב, דיווח לפי סעיף 105(יא) לחוק התכנית הכלכלית (תיקוני חקיקה ליישום המדיניות הכלכלית לשנות התקציב 2021 ו-2022), התשפ"ב-2021 בדבר היערכות ליישום הרפורמה בייבוא תמרוקים.

מיכאל ביטון: כשחוקקנו את חוק היבוא וגם השפענו על היצוא עשינו לוחות זמנים די נוקשים ליישום.

מיכאל ביטון: משרד הבריאות ביקש מאיתנו הארכה ולשים מועד שהוא יכול להיערך אליו.

מיכאל ביטון: מועד היישום נקבע לינואר 2023.

מיכאל ביטון: מטרת הפגישה הזאת, שתהיה קצרה, כ-20 דקות, לשמוע ממשרד הבריאות איך בינואר הוא מיישם את הדברים.

מיכאל ביטון: משרד הבריאות בבקשה.

מיכאל ביטון: רינת בכר, מנהלת מחלקת תמרוקים.

רינת בכר: צהריים טובים.

רינת בכר: אנחנו סיימנו את עבודת כתיבת התקנות.

רינת בכר: זה עכשיו בלשכה המשפטית.

רינת בכר: קיבלתי הבטחה שזה יפורסם השבוע להערות.

רינת בכר: זאת בשורה גדולה ראשונה.

רינת בכר: דבר נוסף.

רינת בכר: אנחנו עובדים על כמה מערכות מחשוב חדשות שאנחנו מתוקף החוק מחויבים להקים.

רינת בכר: זה די מאתגר להקים את כל המערכות האלה בזמן קצר ולדאוג שהן תתחברנה ותדענה לדבר זו עם זו וגם עם המערכות הישנות.

רינת בכר: כמו שאנחנו זוכרים, יש לנו גם את המסלולים הישנים שעדיין ממשיכים לפעול במשך 4 שנים.

רינת בכר: אז אנחנו מתקדמים עם מערכות המחשוב ומקווים שנהיה מוכנים עם המערכות האלה לתאריך 1.1.

רינת בכר: בנוסף, אנחנו עובדים מול מכון התקנים.

רינת בכר: היו לנו כבר 2-3 ישיבות איתם בנוגע לבדיקות שצריך לעשות כדי לתת אישורי התאמה לצורך המסלול של יבוא מקביל במסלול הצהרה.

רינת בכר: זה לגבי מכון התקנים.

רינת בכר: יש גם מעבדות נוספות, לפחות שתיים שאנחנו יודעים עליהן, שפנו אלינו להבהרות ושנסביר להם את החוק.

רינת בכר: לפי מה שהם דיווחו, הם כבר פונים לרשות להסמכת מעבדות כדי לבקש להיות מעבדה מותרת לצורך אישורי התאמה לעניין הזה.

רינת בכר: בנוסף, משרד ה ריאות פרסם קול קורא למעבדות גם באתר אינטרנט כדי שידעו על האופציה הזאת ויירשמו עוד מעבדות.

רינת בכר: דבר נוסף.

רינת בכר: עשינו ביום חמישי האחרון כנס הסברה לכל העוסקים.

רינת בכר: היו בערך 210 איש שנרשמו, יצואנים, יבואנים, יבואנים מקבלים ויבואנים חדשים שרוצים להיכנס לתחום.

רינת בכר: אנחנו מקווים לעשות עוד כנס עוד לפני סוף השנה כדי שכולם ידעו איך ליישם את הרפורמה.

רינת בכר: הוצאנו היום סקר אינטרנטי כדי שנוכל לאמוד כמה מבין העוסקים שקיימים היום וכמה תיקים יישארו במסלול ישן של רישיונות וכמה יהיו במסלול נוטיפיקציה.

רינת בכר: זה משהו שמאוד חשוב לעבודה הפנימית שלנו ולהיערכות שלנו לדעת לפחות את היחסים בין זה וזה.

רינת בכר: דבר נוסף שאנחנו מנסים לעשות זה לגייס כוח אדם.

רינת בכר: אני יכולה להגיד שבשנה וחצי האחרונות עשינו הרבה מאוד מכרזים.

רינת בכר: בדקנו 45 מועמדים אנשי מקצוע והצלחנו לגייס אפס אנשים.

רינת בכר: יש בעיה קשה של תנאי העסקה ואנחנו לא מצליחים כרגע לגייס כוח אדם.

מיכאל ביטון: מה עם עובדי מכון התקנים שאפשר היה לנייד חלק מהם?

מיכאל ביטון: האם שאבתם מהמאגר הזה?

רינת בכר: אני לא מכירה אופציה של לקחת עובדים ממכון התקנים.

הראל שליסל: יש אפשרות.

מיכאל ביטון: שמנו את זה בחוק במסלול של ניוד.

הראל שליסל: במסגרת הרפורמה, במסלול פשוט יחסית אפשר לקלוט את העובדים של מכון התקנים.

רינת בכר: כמה עובדים יש במכון התקנים?

הראל שליסל: במכון התקנים יש מעל 800 עובדים.

רינת בכר: יופי, אני אשמח לקבל.

מיכאל ביטון: רינת, כמה עובדים קלטתם מתוך התקנים שקיבלתם?

רינת בכר: אפס.

מיכאל ביטון: מתי תקלטו?

רינת בכר: אנחנו עושים מכרזים כל הזמן.

רינת בכר: בדקנו 45 מועמדים.

מיכאל ביטון: כמה אתם אמורים לקלוט?

רינת בכר: אנחנו אמורים לקלוט 20 ומשהו משרות.

מיכאל ביטון: יש אבטלה במשק, אנשים מובטלים.

רינת בכר: אנחנו לא מצליחים.

רינת בכר: אנשים רואים את הסימולציה - - -

מיכאל ביטון: מה המשכורת?

רינת בכר: פחות מקופאית בסופר.

מיכאל ביטון: מה המשכורת?

רינת בכר: פחות מקופאית בסופר.

רינת בכר: אנשים שבאים עם תואר שני בכימיה ובביולוגיה.

מיכאל ביטון: כמה כסף?

רינת בכר: 7,000 שקלים בערך.

רינת בכר: אלו המשכורות.

רינת בכר: משרד האוצר נתן את התקנים - - -

מיכאל ביטון: מה הגדרת התפקיד?

רינת בכר: זה תפקיד של רכז נושא ארצי או מרכז.

רינת בכר: זאת אומרת, אנשים שבאים עם תואר ראשון באחד מהמקצועות, רוקחות, כימיה, ביולוגיה, פרמקולוגיה, ביוטכנולוגיה, הנדסה.

רינת בכר: יש תפקיד של רכז שזה עם 3 שנות ניסיון ויש תפקיד של מרכז שזה עם אפס שנות ניסיון.

רינת בכר: אחרי שלב הסימולציה אנחנו לא מצליחים לגייס אותם.

רינת בכר: << יור >> היו"ר מיכאל מרדכי ביטון: << יור >> הראל, הבנתי שמשרד הכלכלה גייס עובדים.

הראל שליסל: כן.

הראל שליסל: נמצא פה אנואר ממשרד הכלכלה והוא יכול להרחיב יותר.

הראל שליסל: רפורמת היבוא בנויה מפעימות.

הראל שליסל: הפעימה הראשונה נכנסה לתוקף ביוני האחרון.

הראל שליסל: זה בעצם הפעימה של נושא התקינה של משרד הכלכלה.

הראל שליסל: משרד הכלכלה לצורך הרפורמה הזאת גייס, לפי מה שאני יודע, למעלה מ-20 פקחים.

הראל שליסל: הרפורמה יצא לדרך ובינתיים עובדת יפה.

הראל שליסל: הפעימות הבאות הן בספטמבר, פעימה של מוצרי החשמל של משרד האנרגיה והפעימות של משרד הבריאות של התמרוקים והמזון בסוף השנה.

הראל שליסל: אני מציע שתשבו עם משרד הכלכלה ותראו איך הם הצליחו כי הם עשו מהלך מאוד משמעותי עם הגיוס של העובדים.

מיכאל ביטון: כמה משלמים בכלכלה?

הראל שליסל: אני לא יודע להגיד לך מספרים.

אנואר חילף: אני גם לא יודע להגיד מספרים אבל היתה הצלחה בגיוס מפקחים.

מיכאל ביטון: אולי תלכו למאגר של התקנים ואולי גם הנציבות תעזור פה בהגמשה לפעמים.

רינת בכר: אני יודעת שמשאבי אנוש של משרד הבריאות עובדים מול הנציבות ו כרגע אין שום התקדמות.

הראל שליסל: אם משרד הכלכלה הצליח, אין סיבה שאתם לא.

רינת בכר: אני אשמח לדעת איך משרד הכלכלה הצליח ומה הוא ביקש כדי לבקש את אותו דבר.

רינת בכר: הרי אנחנו הרי רוצים - - -.

הראל שליסל: בסדר גמור.

רינת בכר: אז אתה יכול למסור לי את האינפורמציה.

הראל שליסל: אני יכול לעשות את החיבור ביניכם.

מיכאל ביטון: מזל שיש ועדת כלכלה, שיש סינרגיה ממשלתית.

מיכאל ביטון: ככה זה תמיד היה, בלעדינו אתם לא בסינרגיה.

אנואר חילף: משרד הכלכלה הלך בדרכים הכי בכירים.

אנואר חילף: גם המנכ"ל וגם סמנכ"ל משאבי אנוש עבדו בשיא הרצינות מול הנציבות בשביל לעשות את זה.

אנואר חילף: בסוף זה באמת הצליח ונקלטו מעל 23 מפקחים.

מיכאל ביטון: רינת, אני מבקש שממש תאיצו את קליטת העובדים כי לא תצליחו לעמוד בלוחות הזמנים.

מיכאל ביטון: איזה עוד מרכיבים מבחינתך יהוו חסם להתחלת יישום בינואר?

רינת בכר: זהו.

מיכאל ביטון: מחשבים יש לכם?

מיכאל ביטון: תוכנות קידמתם?

מיכאל ביטון: תקנות השבוע ייצאו?

רינת בכר: כן.

מיכאל ביטון: אז קליטת עובדים זה החסם הכי גדול?

רינת בכר: כן.

מיכאל ביטון: אז איך נותנים גז על זה?

רינת בכר: נותנים להם כסף כדי שיבואו.

מיכאל ביטון: נו, אז תיתנו.

מיכאל ביטון: תנו גמישות קצת.

רינת בכר: אנחנו עובדים מול הנציבות, אנחנו לא יכולים לתת מה שאנחנו רוצים.

מיכאל ביטון: יש פה נציג של הנציבות?

מיכאל ביטון: אין.

הראל שליסל: תשבו עם משרד הכלכלה.

הראל שליסל: אם הם הצליחו, אין סיבה שאתם לא תצליחו.

ראובן בילט: אני מלשכת המסחר וחברת לילית קוסמטיקה.

ראובן בילט: אנחנו מבקשים שמשרד הבריאות יצהיר כאן שאין בכוונתו לעשות שימוש באופציה להאריך את התקנות עד 9 חודשים.

ראובן בילט: אני אומר מדוע.

ראובן בילט: יש לנו תחושה לא נוחה.

ראובן בילט: אני אומר מדוע.

ראובן בילט: כתבתי לך פעמיים, בפברואר השנה ובמאי.

ראובן בילט: קודם כל, חלפו 7 חודשים מאז קבלת החוק.

ראובן בילט: אפשר היה לא לחכות עם התקנות האלה עד הדקה האחרונה ואחר-כך יגידו לנו שיש בעיות של חקיקה, של הכנסת וכך הלאה.

ראובן בילט: אני רוצה לומר עוד דבר.

ראובן בילט: האפשרות לדחות כתובה כי לא הושלמה היערכות להפעלת סמכויות האכיפה.

ראובן בילט: קל מאוד לבוא בעוד 3-4 חודשים ולהגיד שמבקשים עוד כמה חודשים.

ראובן בילט: אנחנו רוצים לדעת שאחרי כל השנים האלה בא סוף לעניין.

ראובן בילט: אני אגיד עוד דבר.

ראובן בילט: אתה, שכל-כך ער לדבר הזה של המחירים צריך לזכור דבר אחד.

ראובן בילט: אנחנו מעסיקים 700 עובדים ואנחנו משלמים מיליוני שקלים של אגרות.

ראובן בילט: אם באמת יבקשו להאריך את זה, שוב נצטרך לשלם מיליוני שקלים של אגרות למשרד הבריאות.

ראובן בילט: זה מתגלגל על הצרכן.

ראובן בילט: עכשיו אומרים כוח אדם.

ראובן בילט: יש לי הצעה מאוד פשוטה.

ראובן בילט: יש היום עשרות ואלפי בקשות לרישיונות ועוסקים בזה עובדים במשרד הבריאות.

ראובן בילט: יש להניח שרובם ככולם, ברגע שיהיה המנגנון של הנוטפיצקיה, לא יעשו כלום, לא יהיה צורך בהם.

ראובן בילט: כל מה שצריך זה להפעיל סמכויות אכיפה.

ראובן בילט: זאת לא אכיפה של ללכת לשווקים ולחפש אלא ללכת לחברה ולבדוק, האם אתה מקיים את התקנות?

ראובן בילט: לא מקיים את התקנות?

ראובן בילט: אותם העובדים שהיום עובדים בתפקיד הזה יהיו מיותרים כי לא יהיו יותר רישיונות.

ראובן בילט: יהיו אולי 5%, 10% של רישיונות, אבל לא 100% שעוסקים היום בכל הרישיונות.

ראובן בילט: לכן כל מה שאנחנו מבקשים ואנחנו רוצים לדעת, שלא יבואו בעוד שלושה חודשים ויגידו שמבקשים עוד ארכה.

ראובן בילט: שיגידו היום שהתקנות בשום מצב לא תהיה בקשה להארכה.

ראובן בילט: ב-1.1 המנגנון עובד ואין יותר אגרות וכל מה שהובטח מתקיים.

מיכאל ביטון: רינת, מה תשובתך לאמירת האדון?

רינת בכר: אני לא יכולה להתחייב בשם משרד הבריאות שהוא לא ינצל את מה שכתוב לו בחוק, שיש לו אופציה להארכה.

רינת בכר: אנחנו לא יכולים להתחייב בשלב הזה.

רינת בכר: אנחנו עובדים מאוד קשה כי אנחנו רוצים שהרפורמה תיכנס לתוקף.

מיכאל ביטון: בסמכות מי ההארכה?

רינת בכר: בסמכות שר הבריאות באישור הוועדה.

מיכאל ביטון: אם נרגיש שלא עשיתם את העבודה במרץ רב יכול להיות שלא נאשר.

מיכאל ביטון: אתם מודעים לזה?

רינת בכר: אנחנו מודעים לזה ולכן אנחנו עושים - - -

מיכאל ביטון: אנחנו רוצים לדעת שניצלתם את הזמן.

רינת בכר: אנחנו עושים הכול בשביל לעמוד בתאריך של 1.1.2023.

רינת בכר: יחד עם זאת, צריך להבין שזה מאוד מאוד מאתגר ואנחנו עושים כל מה שאפשר.

ראובן בילט: זה לא אישור הוועדה שלך, אדוני היושב-ראש, תשים לב.

מיכאל ביטון: כן, ועדת הבריאות.

ראובן בילט: לא יבואו אליך.

רינת בכר: חוץ מזה, אנחנו לא קיבלנו התחייבות מאף אחד שמה שיישאר בשביל בדיקת תיקים זה רק 5% מהתיקים שמוגשים אלינו היום.

ראובן בילט: לא יהיו 100%, אחרת לא הייתם עושים את זה.

רינת בכר: אני לא מנהלת פה ויכוח.

רינת בכר: אנחנו לא יודעים בעצמנו מה יהיה גודל השוק.

ראובן בילט: אתם תדעו, ביקשתם סקר.

מיכאל ביטון: אדוני לא להפריע, אמרת את דבריך.

רינת בכר: אני מוכנה להתחייב שאנחנו עושים באמת מאמצים כבירים כדי לעמוד בתאריך הזה.

מיכאל ביטון: אנחנו נבקש בוועדת ההסכמות עוד דיון מעקב ב-1.8 ונראה מה קורה בתחום הזה.

מיכאל ביטון: עד אז תתמקדו בקליטת העובדים ובכל התשתית.

מיכאל ביטון: שליסל, תעזור להם גם במכון התקנים, גם סינרגיה עם משרד הכלכלה וגם עם נציבות עובדי המדינה.

מיכאל ביטון: אנחנו נעשה בקרה.

מיכאל ביטון: רחל, בבקשה.

רחל גור: תודה כבוד היו"ר ותודה שקבעת עוד דיון מעקב לספטמבר.

רחל גור: יש פה תחושה קשה של גרירת רגליים, החל ממהלך הדיונים הרבים שהיו פה, בשונה ממשרד הכלכלה שבאמת נרתם למאמץ.

רחל גור: אנחנו חוששים כי יוקר מחייה עולה, במיוחד בתחום התמרוקים.

רחל גור: ה--- עלה ב-10% בחצי השנה האחרונה ויש פער של 30% בינינו לבין אירופה.

רחל גור: אנשים קורסים.

רחל גור: יש תחושה מאז 2016, מהרפורמה הראשונה, שמשרד הבריאות גורר רגליים ולא מעוניין במיוחד ביבוא מגביל ובהסרת חסמים.

רחל גור: אנחנו מתפללים ומקווים שאכן תעמדו ב-1.1 ומברכים אתכם על המאמץ ומאוד מקווים שזה יקרה.

רחל גור: תודה על המשך הקו.

מיכאל ביטון: אני מסכם את הדיון.

מיכאל ביטון: ועדת כלכלה מבקשת משר הבריאות, ממנכ"ל משרד הבריאות וכל הצוותים, להאיץ את ההיערכות ליישום רפורמת התמרוקים והמזון בחלקים שהם בסמכות ואחריות משרד הבריאות ובכלל זה קליטת העובדים הדרושים, והכשרתם.

מיכאל ביטון: תיקון התקנות הרלוונטיות, העמדת התשתית המחשובית, הארגונית והפיזית, כדי להצליח לעמוד ביעד של 1.1.23, התחלת הרפורמה בתמרוקים.

מיכאל ביטון: הוועדה מבקשת מהאוצר לחבר ולסייע למשרד הבריאות בפתרון בעיית כוח אדם, כולל עם נציבות שירות המדינה.

מיכאל ביטון: למידה ממשרד הכלכלה מי נקלט ואיך נקלט.

מיכאל ביטון: עבודה עם מכון התקנים, אם יש שם פוטנציאל של ניוד עובדים.

מיכאל ביטון: הוועדה תבקש אישור מוועדת ההסכמות לדיון מעקב בתחילת ספטמבר כדי לוודא שההיערכות כסדרה ויש התקדמות גדולה בין הדיווח היום לדיווח בספטמבר.

מיכאל ביטון: עד ספטמבר לעבוד ולהאיץ.

מיכאל ביטון: תודה רבה, הישיבה נעולה.